KIRJALLINEN KYSYMYS E-1857/02

esittäjä(t): Bart Staes (Verts/ALE) komissiolle

(28. kesäkuuta 2002)

Aihe: Myynninedistämiskampanjoiden sääntely lasten juhlien aikoihin

Lapsille(kin) suunnattujen perinteisten juhlien yhteydessä järjestetään usein valtavia myynninedistämiskampanjoita. Pääsiäistarvikkeita on usein myynnissä jo ennen paastonaikaa, Pyhän Nikolauksen mainoskampanjat alkavat joskus jo heti kouluvuoden käynnistymisen jälkeen ja ensimmäiset jouluun liittyvät tapahtumat niihin kuuluvine lahjatarjouksineen järjestetään usein lokakuussa. Vaikka jättäisimme huomiota sen, että lapsia, ja samalla näiden vanhempia, kannustetaan sopimattomalla tavalla kuluttamaan, on tämänkaltainen myynti nuoremmille hyvin hämmentävää. Joulupukkien ja muiden lasten ystävien inflatorisen tarjonnan seurauksena lasten ainutkertaiset perinteet uhrataan näin massakulutuksen alttarille.

Huolestuneiden kuluttajien toiveita kunnioittaakseen ja ehkäistäkseen vielä kielteisempien reaktioiden syntymisen on ala Belgian kuluttajajärjestöjen kanssa neuvoteltuaan päättänyt turvautua itsesääntelyyn. Ennen 1. marraskuuta ei saa näkyä Pyhän Nikolauksen kampanjoita, joulupukki ei ole tervetullut ennen 1. joulukuuta eikä pääsiäispupuja saa metsästää aiemmin kuin kuutta viikkoa ennen pääsiäistä. Vaikka aloite on hyvä, se seisoo tai kaatuu kauppiaiden hyvän tahdon varassa.

Myöntääkö komissio tämän ongelman olemassaolon ja harkitseeko se sen vuoksi yhteisön tason toimia lasten suojelemiseksi (lasten) juhlia edeltäviltä liian ärhäköiltä ja ylimitoitetuilta mainoskampanjoilta? Jos vastaus on kielteinen, miten komissio perustelee sen, että se ei aio ryhtyä toimiin tässä asiassa?

Frederik Bolkesteinin komission puolesta antama vastaus

(21. elokuuta 2002)

Arvoisa parlamentin jäsen ottaa esiin laajojen myynninedistämiskampanjoiden järjestämisen erilaisten perinteisten juhlien, kuten Pyhän Nikolauksen päivän, joulun ja pääsiäisen yhteydessä, ja korostaa, että tällaiset kampanjat alkavat usein jo paljon ennen varsinaisia tapahtumia, joihin ne tuovat kaupallisia piirteitä ja ajavat voimakkaasti lapsia ja heidän vanhempiaan kuluttamaan. Parlamentin jäsen kertoo komissiolle, että Belgiassa kaupan ala on yhteistyössä belgialaisten kuluttajajärjestöjen kanssa päättänyt harjoittaa itsesääntelyä näiden myynninedistämiskampanjoiden rajoittamiseksi.

Komissio panee kiinnostuneena merkille tämän itsesääntelyohjeiston. Se ei kuitenkaan ole saanut tietoonsa sellaisia rajat ylittäviä rajoituksia, jotka koskisivat palvelujen vapaata tarjoamista tai juhla-aikoina kaupattavien tavaroiden vapaata liikkuvuutta ja johtuisivat sentyyppisistä säännöksistä tai itsesääntelyohjeistoista, jotka parlamentin jäsen mainitsee. Komissio toteaa muun muassa, että näiden juhlien merkitys voi vaihdella eri jäsenvaltioissa uskonnon, perinteiden ja kulttuurin mukaan. Komissio ei sen vuoksi katso, että asiaan olisi syytä välittömästi puuttua yhteisön tasolla, mikä on toissijaisuusperiaatteen mukaista, ja tämänkaltaisia kysymyksiä voidaan käsitellä kansallisella tai paikallisella tasolla, kunhan EY:n perustamissopimuksessa määrättyjä vapaan liikkuvuuden periaatteita noudatetaan.

On kuitenkin todettava, että komissio on äskettäin antanut tiedonannon kuluttajansuojaa Euroopan unionissa koskevan vihreän kirjan seurannasta(1). Tiedonannossa käynnistetään uusi kuulemismenettely, jonka aiheena on mahdollinen puitedirektiivi hyvän kauppatavan mukaisista käytännöistä. Kuuleminen liittyy sääntelyyn, joka koskee kauppatapoja, muun muassa mainontaa, ja niihin liittyviä harhaanjohtavia ja vilpillisiä piirteitä ja häirintää ja muuta sopimatonta menettelyä. Tiedonannossa mainitaan myös ajatus, jonka mukaan silloin, kun elinkeinonharjoittaja tietoisesti suuntaa toimintansa erityisen herkkään kuluttajaryhmään (kuten lapsiin), kuluttajalle aiheutuvan vahingon arviointia voidaan mukauttaa vastaavasti.

(1) KOM(2002) 289 lopullinen.